Stappers met panga aangeval en beroofDie area waar Loots en sy vriende aangeval en beroof is. Foto’s is verkry van Google Earth. Merle Collins, woordvoerder van die park, het gesê die area waar die voorval plaasgevind het, word daagliks deur veldwagters gefynkam in ŉ poging om die verdagtes vas te trek. Volgens Collins was Saterdag se voorval die tweede van sy soort in minder as drie weke en in dieselfde omgewing. “In die stadium is die beskrywing van die aanvallers in die twee voorvalle nie dieselfde nie en word die moontlikheid uitgeskakel dat dit dieselfde oortreders is.” Bernard Loots (35) en drie vriende het Saterdag die Hoerikwaggo-roete gestap toe twee mans uit die bosse gespring en hulle voorgekeer het in die Constantianek-omgewing. Een van die mans het ŉ panga gehad en Loots se een vriend met die plat kant oor die kop geslaan. Die groep is onder meer van hulle selfone en beursies beroof. Loots het vir ses jaar in Nederland gewoon en het tydens die Krieketwêreldbekertoernooi in 2011 vir dié land se nasionale span uitgedraf. Hy het twee jaar gelede na Suid-Afrika teruggekeer en woon in St. James in Kaapstad. “Die aanvanklike skok is verby,” het Loots aan Maroela Media gesê. “Dit is nou meer gevoelens van kwaad en gedagtes van wat ons anders kon doen… maar daar was niks nie. Ons was twee mans en twee vrouens, ongewapen, in die middel van die berg met niemand naby om ons by te staan nie. As ons moes baklei, was daar nêrens hulp nie… Dit laat mens besef hoe onveilig dit eintlik is.” Loots en een van sy vriende vergader intussen volgende week met die bestuur van die park om hul besware oor die voorval te kenne te gee. “Ek het reeds vir hulle genoem dat die area ŉ ‘fantastiese’ plek vir aanvalle is. Die meerderheid stappers in die gebied is mense wat die meerdaagse Hoerikwaggo-staproete volg, so hulle het almal groot rugsakke met persoonlike besittings, omdat jy op verskillende plekke in die berg oorslaap. “Die diewe is dus verseker van ‘n goeie vangs. As daar geen stappers is nie, is daar genoeg fietsryers wat daar verbykom op die teerpad om aan te val. Ek het na die aanval van iemand by die Bergklimklub verneem daar was die laaste jaar omtrent vyf aanvalle in die area. Dit maak dit net nog erger dat hulle ons nie eers gewaarsku het nie, want dan sou ons heelwaarskynlik ‘n ander pad gevat het,” het hy bygevoeg. Paddy Gordon, die park se bestuurder, het die aanval ten sterkste veroordeel en het die publiek verseker dat alles moontlik gedoen word om die skuldiges vas te trek.